Nintendo Switch 2

Nintendo Switch 2 (lyhemmin Switch 2) on Nintendon pelikonsoli, joka julkaistiin 5. kesäkuuta 2025. Se on Nintendo Switchin seuraaja. Laite paljastettiin 16. tammikuuta 2025 ja siitä kerrottiin lisää yksityiskohtia Nintendo Direct -tapahtumassa 2. huhtikuuta 2025. Yleisö pääsi tutustumaan konsoliin tilaisuuksissa, joita järjestettiin huhtikuun ja kesäkuun 2025 välillä.
Kehitys.
Nintendo Switch 2:n kehitys alkoi vuonna 2019, joskin alustavia suunnitelmia oli tehty jo ennen tätä. Vaikka alkuperäisen Switchin prosessori oli kehityksensä aikaan paras vaihtoehto, se ei välttämättä tarkoittanut, että pelinkehittäjät olisivat voineet tehdä minkälaisia pelejä tahansa. Switch 2:n paremman prosessorin nähtiin sen sijaan mahdollistavan aivan uudenlaiset pelielämykset, ja sen haluttiin antavan pelinkehittäjille mahdollisuuden luoda mitä he haluavat.
Aluksi kehittäjät miettivät, tulisiko seuraavan konsolin olla täysin uudenlainen, mutta he päätyivät säilyttämään alkuperäisen Switchin muotokielen, eikä muutoksia haluttu tehdä "vain muutosten itsensä takia". Uusien uniikkien laitteiston toimintojen sijaan haluttiin keskittyä toimintoihin, jotka ovat tarpeellisia kaikille peleille.
Switch 2:n suorituskyvyn haluttiin kestävän pelaajien ja kehittäjien odotukset. Suorituskyky, muistin määrä ja akkukesto haluttiin pitää tasapainossa. Koska konsolin pelien koko tulisi olemaan isompi, lukunopeuden haluttiin olevan tarpeeksi nopea, minkä takia pelien tallennusta varten konsoli tuki nopeampia microSD Express -muistikortteja tavallisten microSD-korttien sijaan.
Joy-Con -ohjaimet suunniteltiin kokonaan uusiksi. Koska konsoli oli edeltäjäänsä isompi, ohjaimista tehtiin myös isommat. Analogiohjaimista tehtiin isompia, kestävämpiä ja sulavampia liikkuvuudeltaan. Ohjainten HD-tärinää vahvistettiin, vasteaikaa lyhennettiin ja sen haluttiin tuntuvan realistisemmalta. Ohjainten kiinnittämistä konsoliin magneeteilla suunniteltiin jo alkuperäisen Switchin kehitysvaiheessa, jolloin siitä ei saatu tarpeeksi vahvaa.
Joy-Conien käyttäminen hiirien tapaan sai ajatuksensa, kun Switch 2 suunniteltiin alkujaan tukemaan laajempaa pelivalikoimaa konsolin suorituskykyä parantamalla. Sitä silmällä pitäen ajateltiin, että olisi parempi pystyä pelaamaan mielenkiintoisia pelejä, jotka vaativat hiiriohjausta. Switch 2:ssa on kosketusnäyttö, jota ei voi käyttää kun konsoli on yhdistettynä telakkaan, joten hiiriohjauksen ajateltiin toimivan sen korvikkeena samaan tapaan kuin Wiin Remote-ohjain. Hiiriohjauksen nähtiin myös ilmentävän Gunpei Yokoin suunnittelufilosofiaa "sivuttaisajattelua kypsyneellä teknologialla" (engl. "Lateral thinking with withered technology").
Äänichatin ja web-kameran käytön mahdollistava GameChat-toiminto syntyi, kun koronapandemian tuomien rajoitusten ja yhteiskunnan sulkujen myötä kehittäjät joutuivat tekemään etätyötä. Työssä apuna toiminut videoneuvotteluohjelmisto nähtiin puutteellisena, koska vain yksi kehittäjä kerrallaan pystyi jakamaan näyttöään muille. Tämän ongelman kiertääkseen kehittäjät kohdistivat web-kameransa näyttöihinsä kasvojensa sijaan. He pitivät näin syntynyttä kokemusta hauskana, minkä he takia ehdottivat näytön jakamista muiden pelaajien kanssa Switch 2:een. GameChatin nähtiin luovan konsoliin ja pelikokemukseen luonnostaan lisäarvoa. GameChat käyttää jossain määrin samaa suoratoistoteknologiaa kuin mitä Wii U -konsoli ja sen GamePad-ohjain.
Pelit.
Ensimmäinen Nintendo Switch 2:lle julkistettu peli on "My Time at Portia" -pelin jatko-osa "My Time at Evershine". Switch 2:n julkistustrailerin yhteydessä tammikuussa 2025 näytettiin kuvaa "Mario Kart World" -pelistä, jonka julkaisun vahvistettiin myöhemmin tapahtuvan samaan aikaan itse konsolin kanssa, 5. kesäkuuta 2025.
Ominaisuudet.
6. marraskuuta 2024 Nintendo paljasti, että Nintendo Switch 2 on taaksepäin yhteensopiva Nintendo Switchin kanssa. Jotkin aiemman Switchin pelit eivät ole yhteensopivia uudemman laitteen kanssa, mutta yksityiskohtia ei vielä kerrottu laitteen paljastuksen yhteydessä.
Nintendon mukaan "virtuaalinen pelikortti" on pelien lainauksen mahdollistava toiminto. Nintendo eShopista ostettaessa kauppapaikka muodostaa virtuaalisen moduulin, jonka avulla peli voidaan siirtää toiseen konsoliin. Pelejä voi lainata perheenjäsenien kesken. Pelejä voi lainata yhden per henkilö ja enintään kahdeksi viikoksi kerrallaan.
"Game-Key Card" nimellä kutsutaan pelejä, jotka eivät ole mukana pelimoduulilla, vaan vaativat digitaalisen latauksen ennen pelaamista. Lataamisen jälkeen peli on pelattavissa ilman verkkoyhteyttä. Tämä vaatii tallennustilaa itse konsolissa tai microSD-kortilla.
Laitteisto.
Switch 2:n laitteen koko on isompi kuin alkuperäisen mallin. Laite on 7,9 tuumainen ("Switch 6,2 tuumainen"). Uudet Joy-con 2 ohjaimet kiinnittyvät laitteeseen magneettisesti konsolin sivuun kuin myös latausgrippiin. Oikeanpuoleisesta ohjaimesta löytyy uusi C-näppäin, joka mahdollistaa Gamechat ominaisuutta, jossa pelaajat voivat keskustella pelatessa keskenään verkkopeleissä. Ohjaimissa on myös sensori, jota voi hyödyntää hiiritoiminnolla joissakin peleissä.
Konsoli tukee myös 4K- ja HDR tukea, jossa pelit voivat pyöriä myös 60 fps ruutua. Laitteessa on 2 USB-porttia, joista toinen alhaalla ja toinen ylhäällä. Nintendo Switch -kameran avulla pelaajat voivat nähdä toisensa peliruudussa. Kamera kytketään ylhäällä olevaan USB-porttiin kaapelilla.
Switch 2:n pelimoduulit ovat punaisia ja ne ovat samankokoisia kuin ensimmäisen Switchin pelimoduulit.
Vastaanotto.
Ennen julkaisua.
"Pelaajan" Panu Saarenoja kehui Switch 2:n Joy-Con 2 -ohjaimia "jykevämmästä yleistuntumasta", joka tuli niiden kasvaneesta koosta, vahvemmasta rakenteesta ja magneettisesta kytkeytymisestä konsoliin. Ohjaimien käytön hiirinä hän näki konsolin erikoisuutena, mikä ei kuitenkaan vetänyt vertoja perinteisen tietokoneen hiiren käytölle.
Isomman kuvataajuuden ja resoluution tuoman sulavuuden ja terävyyden kautta hän näki "in" ja "in" päivitettyjen versioiden tuovan näkyvimmin esille konsolin tehokkuuden edeltäjäänsä verrattuna.
Saarenoja sanoi lopuksi, ettei odota konsolin olevan yhtä iso "pelaamisen mullistus" edeltäjäänsä verrattuna, mutta hän näki esimerkiksi Joy-Conien uusien omaisuuksien tuovan konsolille ja sen peleille mahdollisuuksia yllättää.
Julkaisun jälkeen.
"Helsingin Sanomien" Johannes Valkola näki Switch 2:n eron edeltäjäänsä päivänselvänä, ja hän vaikuttui taaksepäinyhteensopivuuden tuomista graafisista parannuksista edeltäjälle julkaistuihin peleihin. Konsolille julkaistuista peleistä hän nosti erityisesti esille "Fast Fusionin", joka muistutti PlayStation 5 -peliä. Hän näki Switch 2:lle julkaistun "Welcome Tour" -minipelikokoelman painottavan sen helppokäyttöisyyttä, mutta kokoelman maksullisuus oli hänestä "tyylivirhe". Konsolin parhaimpana pelinä hän piti julkaisupeli "Mario Kart Worldia", jossa "avoimen maailman tutkiminen on hauskaa ja yllättävää, kilpa-ajo vangitsevaa ja ratasuunnittelu mielikuvituksellista."
Kiistat.
Brasilian kuluttajansuojaelin on ottanut tutkittavakseen Switch 2:n ominaisuudet, joiden avulla Nintendo voi rajoittaa laitteen verkko-ominaisuuksia. Kuluttajansuojaelimen mukaan käyttäjäehtojen pykälä on vastoin käyttäjien oikeuksia käyttää maksamaansa laitetta. Kuluttajat ovat kertoneet joutuneensa suljetuiksi pois verkkopalveluista. Osa konsoleista on ollut käytettyinä ostettuja.
Käytettynä ostetun pelin käytön jälkeen pelaajan konsoli joutui Nintendon rajoittamaksi, jolloin konsolin verkkopalvelut eivät toimineet. Kuitin esittämällä käyttäjä sai eston purettua. Arvion mukaan käytetty peli oli piraattiversio, joka aiheutti eston.